	
	
	



[bookmark: OLE_LINK1][bookmark: OLE_LINK2]Pārskats Ministru kabinetam par noslēgto publiskās un privātās partnerības līgumu izpildi
par pārskata periodu no 2021.gada 1.janvāra līdz 2021.gada 31.decembrim

Atbilstoši Ministru kabineta 2009. gada 20. oktobra noteikumu Nr. 1216 “Noteikumi par uzraudzības institūcijas darbību un publiskā partnera vai tā pārstāvja līguma izpildes pārskata sniegšanu” 3.6. apakšpunktam Centrālā finanšu un līgumu aģentūra (turpmāk – CFLA), nodrošinot publiskās un privātās partnerības (turpmāk – PPP) uzraudzības institūcijas funkcijas, sniedz Ministru kabinetam pārskatu par noslēgto publiskās un privātās partnerības līgumu izpildi par pārskata periodu no 2021.gada 1.janvāra līdz 2021.gada 31.decembrim.

1. Uzraudzības institūcijas veikto pasākumu kopums pārskata periodā
2021.gada 16.jūlijā starp Latvijas Republiku kā publisko partneri, kuru pārstāv Satiksmes ministrija un VSIA “Latvijas Valsts ceļi”, un AS “Kekava ABT” kā privāto partneri tika noslēgts publiskās un privātās partnerības līgums Nr. SM 2021/-26 “Par E67/A7 Rīga – Bauska – Lietuvas robeža (Grenctāle) posma 7,9 – 25,0 km (turpmāk – Ķekavas apvedceļa) projektēšanu, būvniecību, finansēšanu un uzturēšanu”, uzsākot līguma īstenošanas pirmo fāzi – projektēšanu (bruto pieejamības maksājuma kopsumma – 250,13 milj. euro). Tas ir pirmais PPP līgums kopš PPP likuma spēkā stāšanās ( 2009. gada 1. oktobrī). Kad finansētāji pabeidza padziļinātu PPP projekta izpēti, Satiksmes ministrija sadarbībā ar Finanšu ministriju (turpmāk arī – FM) un CFLA nodrošināja, ka pirms PPP līguma parakstīšanas tiek saņemts Eiropas Savienības Statistikas biroja (turpmāk – Eurostat) pozitīvs viedoklis par to, ka Ķekavas apvedceļa PPP projekta aktīvi tiek uzskaitīti privātā partnera aktīvu bilancē, neradot nevēlamu ietekmi uz vispārējās valdības budžeta bilanci un parādu.
Lai veicinātu PPP projektu attīstības modeļa iedzīvināšanu un attīstību Latvijā, CFLA 2021. gada 9. decembrī rīkoja tiešsaistes konferenci “Publiskā un privātā partnerība – vai īstais laiks iespējām?”[footnoteRef:2]. Konferences laikā tika pulcināti eksperti, kas sniedza ieskatu par PPP projektu priekšrocībām, kā arī diskutēja par iemesliem, kādēļ PPP joma Latvijā vēl pagaidām ir tikai agrīnā attīstības stadijā. Konferences pirmajā un otrajā daļā Latvijas speciālisti PPP jautājumos analizēja dažādus ar šo jomu saistītus aspektus, kā arī informēja par aktualitātēm, par PPP projektu ārpusbilances uzskaiti, kas jāņem vērā, izstrādājot finanšu ekonomiskos aprēķinus (turpmāk – FEA). Tāpat Latvijas valsts ceļu valdes priekšsēdētājs dalījās ar secinājumiem, slēdzot pirmo PPP līgumu Latvijā, Baltcap pārstāvis dalījās ar savu pieredz PPP projektu finansēšanā Lietuvā un Polijā, Fiskālās disciplīnas padomes pārstāvis uzsvēra fiskālās disciplīnas nosacījumu ievērošanas uzraudzību PPP projektos, savukārt Konkurences padomes pārstāvis dalījās ar secinājumiem par atkritumu apsaimniekošanas koncesiju Rīgā – kādas mācības gūstamas. Turpmākā konferences gaitā Cobalt pārstāvis dalījās ar pieredzi par informācijas apmaiņas līgumu PPP procesā, ko secinājuši Ķekavas apvedceļa projektā, bet Siguldas pašvaldības pārstāve dalījās ar PPP līgumu īstenošanas uzraudzību, īstenojot trīs koncesijas projektus siltumapgādē, atkritumu apsaimniekošanā un gaisa tramvajiņa uzturēšanā. Savukārt paneļdiskusijas notika par sociālo māju un īres mājokļu būvniecības nepieciešamību, kurā piedalījās Vides aizsardzības un reģionālās attīstības ministrijas, Ekonomikas ministrijas un pašvaldību pārstāvji. Otrā paneļdiskusija notika par slimnīcu vajadzībām un PPP iespējām, kurā piedalījās Veselības ministrijas un lielāko slimnīcu pārstāvji. Pēc konferences tika secināts, ka interese par publisko funkciju īstenošanu sadarbībā ar privāto sektoru ir pastāvīga un pat augoša, ko apliecina arī fakts, ka konferenci CFLA tīmekļvietnē skatījās 720 skatītāji, savukārt CFLA Facebook profilā un Youtube  konferences ierakstam ir bijuši 940 skatījumu. [2:  Avots: https://www.cfla.gov.lv/lv/konference-2021-publiska-un-privata-partneriba-vai-istais-laiks-iespejam (aplūkots 04.01.2022.)] 

CFLA savas kompetences ietvaros, nodrošinot PPP uzraudzības institūcijas funkcijas, pārskata periodā ir sagatavojusi un 2021. gada decembrī nosūtījusi Ministru kabinetam informatīvo ziņojumu "Par priekšlikumiem par valsts un pašvaldību vajadzību nodrošināšanai nepieciešamo projektu īstenošanu publiskās un  privātās partnerības ietvaros[footnoteRef:3]",  ar priekšlikumiem par valsts un pašvaldību vajadzību nodrošināšanai nepieciešamo projektu, kuri nav finansējami no Eiropas Savienības (turpmāk – ES) struktūrfondiem un Kohēzijas fonda, kā arī citas ārvalstu finanšu palīdzības, īstenošanu PPP ietvaros, nodrošinot to uzskaiti ārpus budžeta bilances. Ministru kabinets informatīvo ziņojumu 2022. gada 18. janvārī ir izskatījis un pieņēmis zināšanai. Galvenie minētajā informatīvajā ziņojumā ietvertie secinājumi un priekšlikumi: [3:  Avots: https://tapportals.mk.gov.lv/legal_acts/94d643a3-819f-4ddb-8c3b-49953b2e1357, (aplūkots 27.01.2022.)] 

1. Galvenais iemesls PPP projektu ideju trūkumam – nepietiekamas zināšanas par PPP jomu.
2. Pirmos PPP pilotprojektus pašvaldībām un valsts iestādēm ir jāsāk ieviest pēc iespējas ātrāk, lai nākamā ES fondu plānošanas perioda cikla sākumā nodrošinātu vienmērīgu valsts pārvaldes un pašvaldību pasūtījumu veikšanu.
3. Ņemot vērā līdzšinējo pieredzi (kopš PPP likuma stāšanās spēkā 10 gadu laikā ir uzsākta viena projekta īstenošana), pašvaldībām nepieciešama papildus motivācija PPP projektu īstenošanai, jo objektīvu apstākļu dēļ prioritārie projekti pašvaldībām ir tie, kas tiek finansēti no ārvalstu finanšu avotiem neatmaksājamu grantu veidā.
4. Pašvaldībām, plānojot lielu publisko būvju celtniecību, piemēram, sporta un kultūras jomā, jāņem vērā arī citu pašvaldību ieceres, lai gan privātajam, gan arī publiskajam partnerim būtu ekonomisks pamats šādu būvi uzturēt.
5. Valsts iestādēm un pašvaldībām, domājot par PPP projektu īstenošanu, projekta apmērs jāplāno pietiekami liels, lai būtu potenciālo privāto partneru interese, kā arī, lai projekta sagatavošanas administratīvās izmaksas nebūtu proporcionāli pārāk augstas. Atsevišķu valsts iestāžu un pašvaldību projektu ideju sākotnēji noteiktais nepieciešamais finansējums ir mazāks par 100 tūkst. euro. Šādos gadījumos, ja tas ir iespējams, būtu lietderīgi apvienot līdzīgus projektus vienā, kuru kopējās izmaksas tuvotos vienam milj. euro, vai arī jāizmanto cits finansēšanas instruments.
6. Ņemot vērā to, ka Latvijā trūkst PPP prakses, publiskajam partnerim savu pirmo PPP projektu nevajadzētu plānot pārlieku lielā apjomā. Ņemot vērā Latvijas pašvaldību vidējo lielumu, pašvaldības pirmā PPP projekta optimālais finansējuma apjoms būtu 1-10 milj. euro.
Ņemot vērā ziņojumā minētos secinājumus, Finanšu ministrija (CFLA) sniedza šādus priekšlikumus turpmākajai rīcībai:
1. Turpināt iesāktās individuālas konsultācijas ar valsts pārvaldes iestādēm un visām pašvaldībām (43), identificējot perspektīvākos PPP projektus un aktīvi atbalstot projektu īstenošanu, vienlaikus veicinot pieredzes apmaiņu starp pašvaldībām un valsts pārvaldes iestādēm , kuras plāno vai īsteno līdzīgus projektus. 
2. Sagatavot prioritārā pasākuma pieteikumu par CFLA nepieciešamo finansējumu 2023. gadam 200 tūkst. euro un 2024. gadam 660 tūkst euro apmērā pašvaldību PPP projektu atbalstam finanšu un ekonomisko aprēķinu veikšanai, lai attiecīgi jautājums par finansējuma piešķiršanu  varētu tikt skatīts Ministru kabinetā likumprojekta “Par valsts budžetu 2023. gadam” un likumprojekta “Par vidēja termiņa ietvarus 2023., 2024. un 2025. gadam” sagatavošanas procesā.
Ņemot vērā strauji augošu interesi par PPP projektu īstenošanu, kā arī nepieciešamību pēc papildus informatīvu pasākumu organizēšanas, izglītojošas un standarta dokumentācijas, kā arī rīku izstrādes, CFLA ir uzsākusi darbu pie PPP kompetences centra kapacitātes stiprināšanas, jo esošie CFLA pieejamie resursi PPP funkcijas īstenošanai ir ierobežoti un pārsvarā tiek novirzīti uzraudzības institūcijas funkciju īstenošanai. Attiecīgi 2021. gadā CFLA ir izveidota atsevišķa PPP nodaļa, kurā bez nodaļas vadītāja vēl ir paredzētas trīs ekspertu vietas, no kurām divas šobrīd jau ir aizpildītas.
2. Pārskata periodā uzsāktie PPP projekti un noslēgtie līgumi
Pārskata periodā 2021. gada 16. jūlijā  tika noslēgts viens PPP līgums – VAS “Latvijas Valsts ceļi” īstenotā projekta “Autoceļa E67/A7 posma Ķekavas apvedceļš” īstenošanai – Ķekavas apvedceļa izbūves PPP projekts “Publiskās – privātās partnerības līgums par E67/A7 Rīga – Bauska – Lietuvas robeža (Grenctāle) posma 7,9 – 25, 0 km (Ķekavas Apvedceļa) projektēšanu, būvniecību, finansēšanu un uzturēšanu”. Tas ir Baltijas valstīs pirmais vērienīgais PPP projekts ceļu būvniecībā. Paredzams, ka pēc trīs gadiem Bauskas virzienā vedīs četru joslu maģistrāle. Kad būvniecība pilnā apmērā tiks pabeigta un apvedceļš kļūs pieejams satiksmei, valsts ar privāto partneri 20 gadu laikā pakāpeniski norēķināsies par paveikto. PPP līguma slēgšanas brīdī bruto pieejamības maksājuma kopsumma (turpmāk – BPM) tika precizēta, veicot pārrēķinu atbilstoši iepirkuma atlases kārtas nolikumā noteiktajai procedūrai, tostarp atbilstoši PPP līguma slēgšanas brīdī spēkā esošajai starpbanku aizņemšanās likmei (Euribor) un procentu mijmaiņas darījumu likmei (angļu val. – interest rate swap). PPP līguma slēgšanas brīdī BPM sastāda 250 132 500 euro (bez pievienotās vērtības nodokļa), kas ir par 15 596 547 euro (bez pievienotās vērtības nodokļa) mazāk, nekā tika prognozēts, paziņojot iepirkuma rezultātus pirms PPP projekta finanšu noslēguma. 2021. gada 9. decembrī uzsākti būvdarbi. Publiskās un privātās partnerības iepirkums tika uzsākts 2018. gada decembrī, un saņemti pieci piedāvājumi, bet sākotnējo piedāvājumu iesniedza divi pretendenti, kuri pēc sarunām sagatavoja galīgos piedāvājumus. Kritērijs ar lielāko īpatsvaru, pēc kura tika vērtēti iesniegtie piedāvājumi, bija cena. Tas veidoja 80% no novērtējuma īpatsvara, bet 20% veidoja atbilstība dažādiem papildu kritērijiem, informēja "Latvijas Valsts ceļi". No diviem pretendentiem kā saimnieciski visizdevīgākais piedāvājums ar zemāko cenu izvēlēts "Kekava ABT". Šo personu apvienību ar 80% kontrolē Luksemburgā reģistrēts investīciju fonds "TIIC 2 (SCA) SICAR", ko pārvalda infrastruktūras uzņēmums "TIIC", kas specializējies liela mēroga transporta un sabiedriskās infrastruktūras projektos Eiropā un citviet pasaulē. Pa 10% no ieguldījumiem personu apvienībā ir AS "A.C.B." un SIA "Binders". 

Pārskata periodā noslēgtie PPP līgumi
	Institūcija
	Publiskās un privātās partnerības līguma veids
	Publiskās un privātās partnerības līguma
priekšmets
	Publiskās un privātās partnerības projekta īstenošanas laiks
	Publiskās un privātās partnerības projekta stadija un veiktie maksājumi

	 Latvijas Republika, kuru pārstāv Satiksmes ministrija un VSIA "Latvijas Valsts ceļi"
	Publisko būvdarbu līgums
	PPP līgums "Par E67/A7 Rīga – Bauska – Lietuvas robeža (Grenctāle) posma 7,9 – 25,0 km (Ķekavas apvedceļa) projektēšanu, būvniecību, finansēšanu un uzturēšanu". 
	 2021.-2043. gads
	Īstenošanas stadija - 2021. gada 9. decembrī uzsākti būvdarbi.

2021. gadā CFLA tika iesniegti un tīmekļvietnē publicēti[footnoteRef:4] divi lēmumi par FEA veikšanu, kur iestādes ir informējušas par savām iecerēm īstenot PPP projektus. Viens ir Latvijas Universitātes lēmums par FEA izstrādi “Akadēmiskā centra attīstības programmas trešā posma projekts “Studentu un viesu māja”” un otrs ir SIA “Rīgas austrumu klīniskās universitātes slimnīca” lēmums par FEA veikšanu “Daudzstāvu autostāvvietas ar helikopteru laukumu izveidošana Hipokrāta ielas teritorijā”. [4:  Avots  https://www.cfla.gov.lv/lv/finansu-un-ekonomisko-aprekinu-fea-sagatavosanas-lemumi  (aplūkots 27.01.2022.)] 

Pārskata periodā CFLA sadarbībā ar FM vērtēja finanšu un ekonomiskos aprēķinus Talsu novada pašvaldības PPP projektam “Multifunkcionāla sporta un rekreācijas kompleksa izveide Talsu novadā”. Multifunkcionālu sporta un rekreācijas kompleksu (turpmāk – MSRK) iecerēts izbūvēt Ezera ielā 26, Talsos. Zemes gabals pieder Talsu novada pašvaldībai. Tā kopējā platība ir aptuveni 2 ha. Projekta iecere īsumā:
1) paredzamā būves platība: 6 000 – 6 500 m2;
2) MSRK vienā būvē apvieno ledus halli, peldbaseinu un SPA zonu;
3) hokeja laukums 58 m × 28 m; ledus arēna ar 500 skatītāju vietām;
4) peldbaseins 25 m × 11 m; 
5) ledus halle ir piemērota sacensību, tai skaitā starptautisku organizēšanai, jauniešu un profesionālā sporta treniņiem;
6) peldbaseins plānots pamatā  jauniešu un profesionālā sporta treniņiem, kā arī veselības veicināšanai un rehabilitācijai;
7) rehabilitācijas pakalpojumi (rehabilitologu kabineti; fizioterapijas vingrošanas zāles, fizioterapeitu, masieru un ergoterapeitu pakalpojumi, trenažieru zāle) un rekreācijas zona (SPA, pirtis, atpūtas un bērnu zona) veselības veicināšanas pakalpojumu sniegšanai;
8) ēdināšanas zona ar ietilpību 100 apmeklētājiem; 
9) plaša autostāvvieta blakus MSRK.
Šobrīd FEA izstrāde ir noslēguma stadijā.
2021. gada 26. oktobrī Ministru kabinets pieņēma zināšanai Iekšlietu ministrijas informatīvo ziņojumu "Par iespējamiem risinājumiem publiskās un privātās partnerības projektu īstenošanai", atļaujot Iekšlietu ministrijai precizēt ar informatīvo ziņojumu "Par iespējamiem risinājumiem finanšu ekonomiskā pamatojuma izstrādei" (Ministru kabineta 2017. gada 14. februāra sēdes protokols Nr. 7 42. §) apstiprināto objektu sarakstu, kuriem ir veicams publiskās un privātās partnerības modeļa izvērtēšanas process. Attiecīgi FEA paredzēts izstrādāt plānotajiem objektiem Jelgavā, Dundagā, Dobelē, Preiļos, pievienojot tiem objektus Bolderājā, Ludzā, Dubultos, Bulduros, Krāslavā, Rēzeknē, Balvos, Saldū, Aizkrauklē, Zilupē, Limbažos un Kuldīgā. Pēc tam plānots iesniegt izskatīšanai Ministru kabinetā konceptuālo ziņojumu par finanšu un ekonomisko aprēķinu rezultātiem un paredzētajām darbībām, tai skaitā informāciju par sabiedrības vajadzībām nepieciešamo nekustamo īpašumu atsavināšanu, lai nodrošinātu Iekšlietu ministrijas padotībā esošās iestādes ar darbam atbilstošām telpām.
VAS “Starptautiskā lidosta “Rīga”” 2020. gadā izstrādājusi FEA “Finanšu un ekonomisko aprēķinu ziņojums par VAS Starptautiskā lidosta “Rīga” komercplatību apsaimniekotāja izvēli” par lidostai piederošo ne-aviācijas platību (komercplatību lidostas terminālī) nodošanu koncesijā, tai skaitā, termināļa paplašinātajā daļā, kuru plānots izbūvēt projekta VAS “Starptautiskā lidosta ’Rīga”” termināļa attīstības 6. kārta”. Atbilstoši VAS “Starptautiskā lidosta “Rīga”” sniegtajai informācijai šobrīd šis projekts ir iepauzēts līdz 2024. gadam, jo Covid-19 pandēmijas ietekmē aviācijas sektors, lai gan atkopjas, tomēr vēl joprojām rādītāji ir krietni zemāki nekā 2019.gadā. 

3. Informācija par pārskata periodā konstatētajām problēmām
Ņemot vērā, ka šobrīd liela administratīvo un finanšu resursu daļa valsts un pašvaldību iestādēs ir novirzīta ES fondu līdzfinansēto projektu īstenošanai, publiskajam sektoram kapacitāte PPP projektu īstenošanai nav liela. Taču no pārskata periodā veicamās analīzes ir secināms, ka publiskais sektors arvien vairāk interesējas par PPP projektu īstenošanas iespējām un meklē resursus PPP instrumenta izmantošanai. 
Tā kā ir apstiprināts Nacionālais attīstības plāns 2021.-2027.gadam, pabeigta administratīvi teritoriālā reforma, kā arī tiek plānots nākamais ES fondu plānošanas periods, publiskā sektora pārstāvjiem ir svarīgi noteikt investīciju prioritātes, tai skaitā laicīgi ieplānot iespējamo PPP projektu īstenošanu. PPP ir instruments dažādu ilgtermiņa investīciju projektu īstenošanai, un, neskatoties uz to, ka projekta cikls paredz dažādu saskaņojumu saņemšanu no CFLA un FM, ar pietiekošu zināšanu bāzi un CFLA kompetences centra atbalstu projekta veiksmīga īstenošana ir iespējama. Publiskajam sektoram ir jāņem vērā, ka ilgtermiņa investīciju projekts ir efektīvi jāplāno, jāņem vērā paredzamie ekonomiskie un finanšu ieguvumi, jānovērtē riski naudas izteiksmē un risku iestāšanās iespējamība, kas ir atslēga veiksmīga projekta īstenošanai.
CFLA veikto aptauju ietvaros respondenti izteica viedokli, ka būtu gatavi īstenot PPP projektus, taču  tiem ir zināšanu un pieredzes trūkums PPP jomā, pastāv uzņēmēju aktivitātes trūkums (nepārbaudīts arguments, jo PPP projektu pieredzes praktiski nav), un procedūra no PPP projekta idejas līdz PPP līguma izpildei ir smagnēja. Ņemot vērā minēto, ir turpināms publiskā un privātā sektora izglītojošs darbs PPP jomā, īpaši par PPP projektu savlaicīgu un kvalitatīvu plānošanu, un nākamajā periodā ir jāturpina nodrošināt konsultāciju un skaidrojumu sniegšanu, apmācību un seminārus rīkošanu, kā arī reālu piemēru analīzi.
Ņemot vērā, ka publiskā sektora iespējas saņemt aizņēmumu Valsts kasē ir ierobežotas, pašvaldības arvien vairāk interesējās par PPP projektu īstenošanas iespējām. Publiskajam sektoram ir jāņem vērā, ka PPP priekšrocības ir privātā kapitāla alternatīva valsts budžeta un ES fondu finansējumam, kā arī risku nodošana privātajam partnerim. Taču PPP nav vienīgā alternatīva aizņēmumam Valsts kasē, jo privātās naudas izmaksas vienmēr būs dārgākas, līdz ar to ieguvumi ir jāmeklē citās PPP priekšrocībās, piemēram, efektīvākā projekta plānošanā un risku nodošanā. PPP dod iespēju īstenot tādus projektus, kuru īstenošana nebūtu iespējama pat ar ārvalstu finansējuma palīdzību, jo šādos projektos vienmēr nepieciešams līdzfinansējums, kurš ne vienmēr ir pieejams, līdz ar to sākotnējie ieguldījumi būs apjomīgāki, nekā PPP projektā.
Papildus, vērtējot jau īstenošanā esošo pirmo PPP projektu (Ķekavas apvedceļš), projekta virzītāji ir dalījušies ar savu pieredzi, kā varētu vienkāršot PPP projektu īstenošanu, un snieguši šādus priekšlikumus:
1. lielu PPP projektu objektiem vajadzētu noteikt nacionālās nozīmes infrastruktūras objekta statusu, jo tas varētu būtiski atvieglot būvniecības procesus un to plānošanu (līdzīgi kā tas ir noteikts Eiropas standarta platuma publiskās lietošanas dzelzceļa infrastruktūras līnijas Rail Baltica būvniecībai, lidostai “Rīga”). Saskaņā ar Teritorijas attīstības plānošanas likumu, nacionālo interešu objekti ir teritorijas un objekti, kas nepieciešami būtisku sabiedrības interešu nodrošināšanai, dabas resursu aizsardzībai un ilgtspējīgai izmantošanai, ko apstiprina Ministru kabinets. Šāds statuss garantē izņēmuma situāciju no vispārējā regulējuma. Būtiskākais izņēmums ir atkāpes būvniecības procesā, piemēram, ja būvniecības procesa laikā tiek ierosināta tiesvedība, būvniecības process un arī būvdarbi var turpināties. Šis statuss nerada izņēmumus citās regulējuma jomās, piemēram, neietekmē un neizslēdz publiskā iepirkuma regulējuma piemērošanu.
2. jāizvērtē būvniecības regulējums. Eksistē dažādi tiesiskā regulējuma šķēršļi, kas neļauj uzsākt darbus paralēli projektēšanai pirms pilnībā saskaņota būvprojekta. Būvniecības normatīvajos aktos noteiktais princips, ka vispirms viss jāuzprojektē un tikai tad var sākt būvēt, nozīmē to, ka paiet būtiski vairāk laika no piedāvājuma iesniegšanas līdz būvniecības uzsākšanai. Bet tas savukārt nozīmē lielāku nenoteiktību, kas palielina privātā partnera risku. Horizontālajām būvēm būtu jābūt iespējai būvēt pa kārtām. Tāpat būtu jāvērtē būvniecības regulējums par tehnisko noteikumu izsniegšanu (inženierkomunikāciju turētājiem, t.sk. pašvaldībām) – par noteikumu un prasību izmaiņām. Iespējams, pirms PPP procedūras būtu jāslēdz priekšlīgumi par prasībām un to spēkā esamību līdz pat projektēšanas nosacījumu izpildei, jo pretendenti nevar būt droši par galīgām un nemaināmām prasībām. Tas ir svarīgi, jo liela PPP projekta iepirkuma procedūra var aizņemt vairāk nekā divus gadus, kuru laikā var mainīties komunikāciju turētāja prasības. Tehniskie noteikumi ir derīgi vienu līdz divus gadus, bet pašvaldības un citas institūcijas šos noteikumus var mainīt pēc savas nepieciešamības pat tādā jomā, kas ar projektu nav saistīti.
3. jāizvērtē, vai PPP projektiem būtu nepieciešams palielināt iespēju kvalificēties 2021. gada 4. februāra Ministru kabineta noteikumu Nr. 83 “Noteikumi par prioritāro investīciju projektu apkalpošanu” prasībām, jo lielu projektu attīstībai būtu svarīgs arī šāds atbalsts, kad projektu nepieciešams saskaņot paātrinātā kārtībā. Šo noteikumu mērķis ir paātrināt privāto investīciju apjoma pieaugumu. Noteikumi ir izstrādāti šī pasākuma īstenošanai un nosaka prioritāro investīciju projektu sektorus, komersantu kvalifikācijas kritērijus un investīciju projektu apstiprināšanas kārtību, attiecībā uz kuriem tiešās un pastarpinātās pārvaldes iestādes, kā arī privātpersonas nodrošina pakalpojumu sniegšanu prioritārā kārtībā un termiņā. Noteikumu projekts nosaka arī valsts pārvaldes uzdevumu ietvaros sniedzamo pakalpojumu sarakstu un gadījumus, kas nodrošināmi prioritārā kārtībā un termiņā attiecībā uz prioritārajiem investīciju projektiem. Noteikumu mērķis ir samazināt administratīvo slogu un paātrināt administratīvos saskaņošanas procesus, vienlaicīgi veicinot Latvijas konkurētspēju investīciju piesaistes jomā. Lēmumu par prioritāra investīciju projekta statusa  apstiprināšanu pieņem Latvijas  Investīciju un attīstības aģentūra. Atbalsts paredzēts komercsabiedrībām.
4. jāizvērtē, vai iespējams zemju atsavināšanas atsevišķus jautājumus pielāgot PPP projektu īstenošanai – ja pretendenta piedāvātie risinājumi ir finansiāli izdevīgāki vai drošāki, būtu jārod iespēja saprātīgos apjomos papildus atsavināt zemi. Būtu jāparedz risinājums, kas ļautu objektu būvēt vēl neatsavinot zemi, ja tas ir nacionālo interešu objekts, bet ar nosacījumu, ka atsavināšanu pabeidz noteiktā laikā, piemēram trīs gadu laikā pēc faktiskā atsavināšanas brīža, zemes īpašniekam kompensējot zaudējumus, kas ir radušies no tā, ka nav bijis iespējams šo zemi izmantot.
5. būtu vērtējams, vai veicināt komerciālu aizdevēju iesaisti darījumā, iepirkuma procedūrā paredzot, ka labākā un galīgā piedāvājuma iesniegšanas fāzē pretendents savu piedāvājumu balstītu uz daļēji apstiprinātiem finansējuma nosacījumiem (respektīvi, institucionālie finansētāji varētu finansēt tikai noteiktu procentu apjomā), vai arī noteikt procentuālo slieksni privātajiem finansētājiem. Kaut arī projekts būtu dārgāks, tomēr tiktu attīstīts finanšu sektors, un Latvijā ienāktu dažādi nozīmīgi investīciju fondi. Tāpat iepirkuma procedūras ietvaros jāizvērtē, vai lielāks ieguvums būtu no papildus investīciju piesaistes, vai arī tomēr uzsvars jāliek uz viszemākajām izmaksām, neņemot vērā sociālekonomiskos ieguvumus no investīciju piesaistes. PPP obligācijas un otrais pensiju līmenis, finansējot Latvijas salīdzinoši drošus projektus – tas arī varētu būt veids, kā nodrošināt lētāku finansētāju PPP projektiem. Tāpat Komercbanku asociācijai sadarbībā ar bankām būtu jāstrādā pie šādu projektu finansēšanas attīstīšanas. 
6. jāizvērtē, vai lietderīgi  paredzēt iespēju noteikt kompensāciju iepirkuma pretendentiem (gan PPP, gan iepirkumiem), kuri ir sagatavojuši atbilstošus (kvalitatīvus) piedāvājumus. Lielu projektu gadījumā tas varētu motivēt iepirkuma pretendentus iesniegt piedāvājumus, tādējādi palielinot konkurenci.
7. projektu īstenotājiem jāņem vērā, ka varētu būt nepieciešams būtisks laika periods, lai saskaņotu līgumu jautājumā par ārpus budžeta bilances esošu projektu. Pirmā PPP projekta pieredze liecina, ka tam veltīts ievērojami daudz laika. Projekta īstenošanas gaitā būtu jācenšas līguma projektu nepieciešamības gadījumā nosūtīt Eurostat izvērtēšanai vienu reizi pirms PPP līguma noslēgšanas.
8. nepieciešams izstrādāt  vadlīnijas par informācijas apmaiņas līgumiem. 

Ņemot to vērā, CFLA kā PPP kompetences centrs vērtēs minētos priekšlikumus un iespējamos risinājumus, nepieciešamības gadījumā arī uzsākot diskusijas ar atbildīgajām institūcijām. 

[bookmark: bkm4]4. Izstrādātie priekšlikumi PPP attīstības veicināšanai
Pārskata periodā CFLA izstrādāja vairākus priekšlikumus PPP attīstības veicināšanai, ko iekļāva PPP darba plānā 2021.gadam, tai skaitā – veikt informācijas apmaiņu un organizēt informatīvus pasākumus, pilnveidot regulējumu, izstrādāt metodiskos materiālus, stiprināt PPP kompetences centra kapacitāti.
FEA izstrādei ir nepieciešamas specifiskas zināšanas finanšu un juridiskajā jomā, publiskajam sektoram trūkst kapacitātes un zināšanas FEA izstrādei, attiecīgi, lai izvērtētu iespēju īstenot PPP projektu, tiek piesaistīti ārpakalpojumu sniedzēji. Ņemot vērā to, ka izdevumi FEA sagatavošanai ir dažādi (aptuveni no EUR 25 000 un vairāk[footnoteRef:5]), un tie ir jāsedz no iestādes budžeta līdzekļiem, kā arī to, ka 2020. gadā saskaņošanas procesā bija ES fondu 2021.-2027.gada plānošanas perioda darbības programma, 2020. gadā turpinājās diskusijas par jaunas iniciatīvas finansējuma avotiem, t.i. Atveseļošanas palīdzība kohēzijai un Eiropas teritorijām (REACT-EU – Recovery Assistance for Cohesion and the Territories of Europe) finansējuma integrēšana ES fondu 2014.-2020.gada plānošanas perioda darbības programmā, Atveseļošanās un noturības mehānisma izveide, CFLA sagatavoja un 2020.gada decembrī nosūtīja FM, EM, Vides aizsardzības un reģionālās attīstības ministrijai (turpmāk – VARAM) lūgumu sniegt viedokli, vai šobrīd ir iespējams izveidot un ieviest atbalsta programmu vai instrumentu FEA iepirkuma dokumentācijas un pašu FEA izstrādei valsts un pašvaldību iestādēm (piemēram, izveidot programmu līdzīgi Norvēģijas valdības divpusējam finanšu instrumentam prioritātes „Reģionālā politika un ekonomisko aktivitāšu attīstība” programmai „Valsts un privātās partnerības attīstības veicināšana Latvijā”, kuras ietvaros tika sniegts atbalsts nepieciešamo dokumentu izstrādei[footnoteRef:6]). Augstāk minētās ministrijas nesaskatīja šādu iespēju, līdz ar to Ministru kabineta informatīvajā ziņojumā "Par priekšlikumiem par valsts un pašvaldību vajadzību nodrošināšanai nepieciešamo projektu īstenošanu publiskās un  privātās partnerības ietvaros" tika iekļauts priekšlikums sagatavot prioritārā pasākuma pieteikumu par CFLA nepieciešamo finansējumu 2023. gadam 200 tūkst. euro un 2024. gadam 660 tūkst euro apmērā pašvaldību PPP projektu atbalstam finanšu un ekonomisko aprēķinu veikšanai, lai attiecīgi jautājums par finansējuma piešķiršanu  varētu tikt skatīts Ministru kabinetā likumprojekta “Par valsts budžetu 2023. gadam” un likumprojekta “Par vidēja termiņa ietvarus 2023., 2024. un 2025. gadam” sagatavošanas procesā. [5:  Nodrošinājuma valsts aģentūra 01.06.2017. noslēdza iepirkuma līgumu par FEA izstrādi ar līgumcenu 32 000 EUR (https://pvs.iub.gov.lv/show/496380); Kultūras ministrija 07.09.2017. noslēdza iepirkuma līgumu par FEA izstrādi Nacionālās koncertzāles Rīgā īstenošanai publiskās un privātās partnerības jomā ar līgumcenu EUR 90 634 (https://pvs.iub.gov.lv/show/506103); 
Talsu novada pašvaldība 20.10.2020. noslēdza iepirkuma līgumu par FEA izstrādi objektam “Multifunkcionālais sporta un rekreācijas komplekss Talsos, Talsu novadā” ar līgumcenu EUR 19 500 (https://www.eis.gov.lv/EKEIS/Supplier/Procurement/40233 ; Vecumnieku novada dome 18.08.2020. izsludināja iepirkumu par FEA izstrādi ar paredzamo līgumcenu līdz EUR 42 000 (https://www.eis.gov.lv/EKEIS/Supplier/Procurement/43381).]  [6:  Avots https://www.fm.gov.lv/lv/sadalas/ppp/ppp_atbalsta_instrumenti/ (aplūkots 04.02.2021.)] 

[bookmark: _Hlk30775794]Tāpat CFLA plāno dažādus pasākumus PPP attīstības veicināšanai 2022. gadā: 
1. Tiks turpināta informatīvo pasākumu īstenošana, kas vērsti uz sabiedrības izglītošanu par PPP procesiem.  
2. Tiek plānota konsultāciju un skaidrojumu sniegšana, apmācību un semināru rīkošana, kā arī reālu piemēru analīze ar mērķi veicināt publiskā sektora efektīvu, savlaicīgu un kvalitatīvu PPP projektu plānošanu. 
3. Tiks turpināta sadarbība ar ministrijām un valsts kapitālsabiedrībām, kuru atbildībā ir lielākie valsts infrastruktūras objekti, kurus varētu attīstīt ar PPP instrumenta palīdzību. 
4. Tiks veikts mērķtiecīgs darbs ar pašvaldībām, uzrunājot tās dažādu infrastruktūras objektu attīstībai PPP ietvaros.
5. Tiks turpināts darbs pie metodoloģisko materiālu un instrumentu bāzes izstrādes, kas vienkāršos PPP projektu īstenošanu, tai skaitā, izvērtējot PPP regulējuma pilnveides nepieciešamību.
5. Cik un kam ir sniegtas konsultācijas publiskās un privātās partnerības jautājumos
Pārskata periodā CFLA, nodrošinot kompetences centra funkcijas, ir sniegusi 107 konsultācijas: 22 reizes ir sniegtas tiešsaistes platformā; 52 - telefoniskās konsultācijas; 33 reizes informācija sniegta elektroniski. Aktīva konsultēšana notika arī organizēto pasākumu laikā, popularizējot PPP instrumenta izmantošanu, kā arī veicinot publisko personu pārstāvju izpratni PPP jomā. Kā svarīgākās tikšanās var nosaukt:
[bookmark: _Hlk62210264]2021. gada 12. janvārī  notika tiešsaistes sanāksme ar Finanšu nozares asociācijas pārstāvjiem par EM izstrādāto īres namu būvniecības finansēšanas programmu. Finanšu nozares asociācija redz iespēju šo iniciatīvu ieviest PPP formātā.  Kā perspektīvākās pašvaldības šādu projektu īstenošanai redz Valmieru, Cēsis, Tukumu, Talsi, Liepāju, Jelgavu, Dobeli, Daugavpili, Jēkabpili.
2021. gada 9. februārī notika  tiešsaistes konsultācija Latvijas Universitātei (turpmāk – LU) par potenciālajiem PPP projektiem:
· Tehnoloģiju māja ietvers inovatīvo jaunuzņēmumu inkubatoru un nodrošinās Latvijā veikto zinātnisko pētījumu attīstību līdz 4-6 tehnoloģiju gatavības līmeņa izstrādnēm biomedicīnā,  Augstas enerģijas daļiņu izmantošanā, kvantu fotonikā un viedajās materiālzinātnēs. Šajos virzienos paredzēts konsolidēt arī LU pētījumus, piedaloties starptautiskajos projektu konkursos (Horizon2020), starptautiskajā sadarbībā un sadarbībā ar uzņēmējiem apstiprināto zinātnisko izcilību.  
· Veselības māja sniegs ambulatorās medicīniskās un sociālās aprūpes pakalpojumus LU personālam, studentiem un tuvējo Rīgas apkaimju iedzīvotājiem, vienlaikus nodrošinot studiju prakses dažādu LU programmu studentiem un jauno medicīnas tehnoloģiju pieejamību sabiedrībai. Veselības mājā plānots dienas stacionārs līdz 20 vietām, ģimenes ārstu kompetences un ekselences centrs, ambulatorās medicīnas un diagnostikas centrs, kā arī sociālās pediatrijas centrs.  
· Sporta māja piedāvās veselīga dzīves veida un fizisko aktivitāšu iespējas LU personālam, studentiem un tuvējo Rīgas apkaimju iedzīvotājiem, vienlaikus nodrošinot sporta zinātnes attīstību un pētījumos balstītu precīzijas rekomendāciju izstrādi veselības un dzīves kvalitātes uzlabošanai. Sporta mājas projekta izstrādē un īstenošanā ir gatavas piedalīties vairāku sporta veida federācijas, lai multifunkcionāla sporta kompleksa plānojums būtu optimāls, gan masu sporta, gan funkcionālās medicīnas, gan starptautisku sacensību prasībām.
· Daudzstāvu transporta stāvvieta 400 automašīnām un 500 mazā elektrotransporta vienībām  nodrošinātu ērtu un zaļajiem vides risinājumiem atbilstošu piekļuvi AC infrastruktūrai, kā arī funkcionāli saistītu pakalpojumus: uzlādi, testēšanu, apkopi. Projekts ietver saules paneļu, vēja un ūdeņraža enerģijas izmantošanu.
2021. gada 22. februārī notika tiešsaistes tikšanās ar Rīgas Austrumu klīniskās universitātes slimnīcas (turpmāk – Austrumu slimnīca) pārstāvjiem.  Austrumu slimnīca vēlās izbūvēt stāvvietu ar helikoptera nolaišanas vietu. Izpildās visas PPP pazīmes, teritorijas attīstības plāns un ilgtermiņa plāns arī ir diezgan detalizēts. Ir uzsākta FEA izstrāde.
2021. gada 23. martā, 31. augustā, 19. un 27. oktobrī notika tiešsaistes tikšanās ar Rīgas domes pārstāvjiem par PPP projektiem. Kā aktuālākās jomas, ko varētu risināt ar PPP instrumenta palīdzību, ir transports, ielu apgaismojums, bērnudārzi. Lai varētu izstrādāt tipisku, ne pārāk lielu PPP projektu, un lai apgūtu prasmes lielākiem un sarežģītākiem projektiem, plānots sākt PPP projektu īstenošanu ar vairāku pirmskolas izglītības iestāžu būvniecību.
2021. gada 6. maijā tiešsaistes apaļā galda diskusija par energoservisa kompānijām (jeb ESKO) un energoefektivitāti. Apaļā galda diskusijas mērķis – ieteikumi konkrētu, joprojām traucējošu un iztrūkstošu faktoru novēršanai ESKO modeļa izmantošanas veicināšanai publiskajā sektorā. Ievadprezentācijas diskusijai “PPP un ESCO modeļa iespējas un izaicinājumi energoefektivitātes jomā”, kuru prezentē CFLA pārstāvis. Tāpat 2021. gada 29. septembrī notika apaļā galda diskusija: "Energoefektivitātes finansēšana Latvijā:  daudzdzīvokļu ēkas – milzu potenciāls vai  tikšķoša laika bumba?”, bet 2021. gada 8. decembrī – apaļā galda diskusija: “Energoefektivitātes finansēšana Latvijā: publiskajam sektoram jārāda piemērs”, kuru mērķis bija rast iespējamos risinājumus energoefektivitātes projektu finansēšanai, tai skaitā izmantojot PPP instrumentu.
2021. gada 18. maijā notika tiešsaistes sanāksme ar Talsu novada pašvaldību un viņu piesaistītajiem konsultantiem “Deloitte”, kuri prezentēja izstrādāto FEA par multifunkcionālo sporta kompleksu. 2021. gadā ar Talsu novada pārstāvjiem ir notikušas vismaz divas lielākas sanāksmes, notikusi regulāra cita veida saziņa.
Pārskata periodā ir veikti sabiedrības informēšanas pasākumi par PPP procesiem un PPP instrumenta izmantošanas iespējām. PPP kompetences centrs konferencē “Publiskie iepirkumi 2021” prezentēja PPP projektu aktualitātes un kompetences centra funkcijas. Tāpat  PPP iespējas tika prezentētas  ESKO seminārā.
Pārskata periodā CFLA attālināto diskusiju veidā  tiešsaistes platformās organizēja tikšanās arī ar vairākām citām pašvaldībām – Alūksnes novada pašvaldību, Limbažu novada pašvaldību,  Smiltenes novada pašvaldību, un valsts institūcijām – Valsts valodas centru, Bērnu klīniskās universitātes slimnīcu, Liepājas jūrniecības koledžu un citiem potenciālajiem publiskajiem partneriem, prezentējot PPP izmantošanas iespējas, daloties ar Kompetences centram pieejamām zināšanām, veicinot diskusijas un atbildot uz interesējošiem jautājumiem PPP jomā. 
6. Kādi metodiskie materiāli izstrādāti publiskās un privātās partnerības jomā
Lai paaugstinātu sabiedrības zināšanu līmeni PPP jomā un palielinātu FEA izstrādes standartizāciju, CFLA ir izstrādājusi Publiskās un privātās partnerības projektu risku sadales un izvērtēšanas tīmekļvietni jeb PPP risku rīku, kas balstīts uz bezpeļņas organizācijas “Globālās infrastruktūras centrs” (GI Hub), ko izveidojusi 20 attīstītāko valstu ekonomiku finanšu ministru un Centrālo banku vadītāju grupa (G20), izstrādātu rīku un kas pielāgots Eiropas PPP kompetences centra jeb EPEC un Eurostat vadlīnijām, lai projektu varētu strukturēt tā, lai tas būtu ārpus valsts un pašvaldības budžeta saistībām. PPP risku rīks ir ceļvedis publiskajam partnerim, lemjot par atbilstošu projekta risku sadali PPP projektā, kā arī par iespējamiem riska mazināšanas pasākumiem. PPP risku rīks piedāvātā tipveida risinājumus risku izvērtēšanai un sadalīšanai starp publisko un privāto partneri 16 risku grupās piecos infrastruktūras veidos (nākotnē tiek plānots papildināt arī ar citiem infrastruktūras veidiem):
1) sociālie mājokļi un īres mājas;
2) skolas un bērnudārzi;
3) slimnīcu infrastruktūra;
4) sporta un rehabilitācijas kompleksi;
5) ielu apgaismojums.
Riski aprakstīti, ņemot vērā Eurostat un EPEC 2016. gada vadlīnijas “Publisko un privāto partnerību statistiskās uzskaites rokasgrāmata”[footnoteRef:7], tādejādi atvieglojot ārpus budžeta bilances projektu veidošanu. PPP risku rīks būs izmantojams projekta plānošanai, izstrādājot FEA, kā arī PPP dokumentācijas (PPP līguma un iepirkuma nolikuma) izstrādes gaitā. Rezultātu var pielāgot konkrētajam projektam un lejupielādēt un integrēt FEA, tādejādi atvieglojot FEA izstrādi publiskajam partnerim. [7:  https://www.eib.org/attachments/thematic/epec_eurostat_statistical_guide_en.pdf, (aplūkots 12.01.2022)] 

 Papildus tika aktualizēta CFLA tīmekļvietne, sniedzot aktuālāko informāciju PPP jomā.
7. Kā notikusi sadarbība ar citām valsts pārvaldes institūcijām un nevalstiskajām organizācijām PPP jomā
Pārskata periodā, veicot potenciālo PPP projektu FEA izvērtēšanu, kā arī izskatot izstrādāto PPP procedūras dokumentāciju, tika nodrošināta regulāra sadarbība ar FM, lai maksimāli īsos termiņos sasniegtu pēc iespējas kvalitatīvāku rezultātu un samazinātu administratīvo slogu publiskajiem partneriem.
Tika turpināta sadarbība un informācijas apmaiņa par aktualitātēm Latvijas PPP projektu īstenošanā ar EPEC pārstāvjiem, t.sk. piedaloties EPEC interneta vidē organizētajās darba grupās, semināros, kā arī PPP projektu progresa sanāksmēs.
2021. gada 27. janvārī CFLA pārstāvis ar prezentāciju piedalījās konferencē “Iepirkumi 2021”.
8. Cita svarīga informācija
CFLA un FM darba plānā 2022. gadam ir noteikti šādi uzdevumi:
1. Izstrādāt tipveida risinājumu priekšlikumus PPP projektu īstenošanā, ņemot vērā citu valstu pieredzi un labo praksi.
2. Izpratnes par PPP izmantošanas iespējām un piemērošanu veicināšana, tai skaitā veicot individuālas konsultācijas ar visām pašvaldībām (43), identificējot perspektīvākos PPP projektus un aktīvi atbalstot pašvaldības projektu īstenošanā, vienlaikus veicinot pieredzes apmaiņu starp pašvaldībām, kuras plāno vai īsteno līdzīgus projektus.
Finanšu ministrija ir izvērtējusi CFLA pārskatā sniegto informāciju un PPP izmantošanas veicināšanā atbalsta CFLA plānotos pasākumus (4.sadaļa). Noteikto pasākumu īstenošanai atsevišķu uzdevumu noteikšana Ministru kabineta līmenī nav nepieciešama.


Finanšu ministrs			                 (paraksts*)			                    J.Reirs

*Dokuments ir parakstīts ar drošu elektronisko pakrakstu

